Að loknu samráði:

Fjórar umsagnir bárust og voru teknar til efnislegrar úrvinnslu en ekki talið nauðsynlegt að skilgreina sérstök viðbrögð eða aðgerðir sem hafa áhrif á framvindu verkefnisins.

Niðurstöður Jafnvægisáss ferðamála:

Meginniðurstaða fyrsta mats er að miðað við núverandi ástand sé aðgerða þörf á ýmsum sviðum.

Meginflöskuhálsar með tilliti til umhverfis-, innviða-, efnahags-, og samfélags, miðað við núverandi álag, eru eftirfarandi:

* Flugvellir: Of lítið rými í flugvallarbyggingum á Akureyri, Reykjavík og Keflavík.
* Fráveitur: Of lágt hlutfall skólps af heildarmagni er hreinsað skv. kröfum reglugerðar.
* Úrgangur: Magn af úrgangi sem urðaður er árlega er meira en starfsleyfi urðunarstaða og afkastageta sorpbrennslustöðvar.
* Kolefnisspor ferðamanna: Losun vegna vegasamgangna og innanlandsflugs er langt yfir settu markmiði um samdrátt í losun og því langt yfir þolmörkum.

Ef gera á ráð fyrir frekari vexti til 2030 og halda öllum flokkum á „grænu“ þyrfti að auka fjárfestingar og fara í aðrar aðgerðir, sem margar eru tímafrekar.

Kominn er rammi að álagsmati vegna fjölda ferðamanna gagnvart umhverfi, innviðum, efnahag og samfélagi en hann þarf að þróa áfram, uppfæra og viðhalda hvað varðar viðmið, gögn og meiri nákvæmni niður á einstök svæði.

Samantekt um umsagnir og viðbrögð:

**Samband íslenskra sveitarfélaga**

Samband íslenskra sveitarfélaga telur niðurstöður verkefnisins gagnlegar og að markviss áætlanagerð með gerð áfangastaðaáætlana og uppbygging ferðamannastaða sé að skila árangri. Umgengni ferðamanna hefur lagast mikið á síðustu árum, betri stýring ferðamanna og uppbygging innviða spilar stórt hlutverk í þeirri þróun.

Bent er á að tilefni væri til að ræða frekar viðmið sem lagt er til grundvallar um áhrif ferðaþjónustu á húsnæðismarkað. Varðandi viðmið sem snýr að skammtímaleigu húsnæðis sem leigt er út í fleiri daga en 90 á ári er það álit Sambandsins að 6% viðmið í þessu samhengi sé ansi hátt., mörkin ættu að vera nær 3-4%. Bent er á að skammtímagisting ferðamanna er ekki eini þátturinn sem haft getur áhrif á húsnæðismarkað – aðrir þættir hafi einnig áhrif, m.a. húsnæði fyrir aðflutt starfsfólk. Sambandið mælir með því að áhrif ferðaþjónustu á húsnæðismarkað fái nánari greiningu og að í þeim tilgangi verði sérstaklega kallað eftir umsögnum frá Íbúðalánasjóði og Byggðastofnun um möguleg viðmið til vöktunar á húsnæðismarkaði.

Sambandið lýsir sig tilbúið til frekari aðkomu að verkefninu, bæði hvað varðar frekari greiningu á niðurstöðum og mótun tillagna um aðgerðir. Áhersla er lögð á að unnið verði frekar úr niðurstöðum til að hafa til hliðsjónar við gerð fjármálaáætlana á næstu árum og í tengslum við aðra stefnumótun stjórnvalda.

**Samtök ferðaþjónustunnar (SAF)**

Samtökin telja að verkefnið beri samvinnu stjórnvalda og atvinnugreinarinnar gott vitni. Þau taka undir að niðurstöður mynda mikilvægan grunn fyrir stefnumótunarvinnu og forgangsröðun stjórnvalda varðandi framtíð og þróun ferðaþjónustu á Íslandi.

SAF telur að utanumhald verkefnisins og þróun eigi heima hjá Ferðamálastofu þar sem Jafnvægisás ferðamála falli undir málefnasvið ferðamála. Engin haldbær rök mæli með því að verkefninu eða hagsmunum atvinnugreinarinnar eða samfélags verði betur komið fyrir annars staðar.

Eigi Jafnvægisásinn að vera það tæki sem stjórnvöld og atvinnugreinin leggja í sameiningu upp með leggja samtökin áherslu á þrennt svo styrkja megi stoðir þróunar og nýtingar hans.

1. Ákveða þarf hvernig Jafnvægisásinn verði tengdur og nýttur við stefnumótunarvinnu í ferðamálum.
2. Ákveða þarf að niðurstöður greininga Jafnvægisássins verði nýttar sem forsendur við stjórn efnahagsmála, m.a. til undirbúnings fjármálaáætlunar og fjárlagafrumvarpa.
3. Umfang og skipulag gagnaöflunar og mælinga þarf að liggja fullfjármögnuð fyrir hið fyrsta því annars er hætt við að erfitt verði að halda Jafnvægisás ferðamála lifandi og marktækum sem raunverulegu mæli- og greiningartæki.

**Fjórðungssamband Vestfirðinga (FV)**

FV telur að skýrar þurfi að koma fram slæmt ástand og viðhaldsleysi áætlunarflugvalla annarra en skilgreindra alþjóðaflugvalla eins og lýst er í fylgiskjali B2. Taka að öðru leyti undir ábendingar sem fram koma í umsögn Sambands íslenskra sveitarfélaga.

**Samorka**

Umsögn Samorku snýr að flokknum um innviði og þá sérstaklega B.4 Fráveitur og B.5 Vatnsveitur.

Samorka telur að í tilfelli vatns- og fráveitna sé nauðsynlegt að horfa til einstakra staða/svæða en ekki landsins í heild þar sem meðaltal á landsvísu geti gert það að verkum að alvarlegt ástand á minni svæðum verði útundan og óafturkræf neikvæð áhrif geti átt sér stað.

Einnig bendir Samorka á að mikilvægir innviðir á borð við hitaveitur og rafveitur eru ekki hluti af álagsmatinu. Þá áréttar Samorka samhengið á milli vatnsverndarsjónarmiða og afkastagetu núverandi og fyrirhugaðra vatnsbóla.

Samorka tekur undir með tillögum um að fylgst verði með ástandi skólpviðtaka á landinu og að mati á ástandi fráveituhreinsunar á náttúrustöðum verði bætt við matskerfi Umhverfisstofnunar sem notast er við á friðlýstum svæðum í dag.